b'\n_START_ARTICLE_\nV ognju groze plapolam\n_START_SECTION_\nNastanek\n_START_PARAGRAPH_\nZbirka je nastala po avtorjevi smrti. Pesmi so iz let med 1940 in 1942. Tine Debeljak je v teh letih zbirko uredil po vzoru Balanti\xc4\x8deve rokopisne zbirke Mu\xc5\xbeevna steblika, ki je komponirana po notranji dramatski napetosti. Debeljak je naslov zbirke priredil iz verza "V \xc5\xbeoltem snopju groze plapolam" v pesmi \xc5\xbdvenket \xc4\x8drepinj. Tak naslov se je porodil po partizanskem uni\xc4\x8denju domobranske grahovske postojanke, v kateri je 24. novembra 1943 v po\xc5\xbearu umrl dvaindvajsetletni France Balanti\xc4\x8d. V zbirki je zajeta skoraj celotna pesnikova zapu\xc5\xa1\xc4\x8dina. Pesmi so vsebinsko razporejene na deset ciklov, pri naslovih le-teh pa so upo\xc5\xa1tevana tudi prej\xc5\xa1nja Balanti\xc4\x8deva poimenovanja. Zbirka je iz\xc5\xa1la v drugi polovici maja 1944.\n_START_SECTION_\nRecepcija, recenzije in ocene\n_START_PARAGRAPH_\n9. junija 1944 so v ljubljanski Drami Balanti\xc4\x8devi prijatelji pripravili spominski ve\xc4\x8der z recitacijami njegovih pesmi. Odmevi na Balanti\xc4\x8devo smrt in natis njegovih pesmi so segli tudi drugam. Prirejali so spominske ve\xc4\x8dere, prilo\xc5\xbenostne radijske oddaje. Komisija za literarne nagrade pri Pokrajinski upravi je 28. marca 1945 predlagala Balanti\xc4\x8devo literarno nagrado za mlade pesnike, ki naj bi jo vsako leto prejel pesnik, ki bi predlo\xc5\xbeil pesni\xc5\xa1ko zbirko, vredno izida. Zaradi spremenjenih zgodovinskih okoli\xc5\xa1\xc4\x8din do nagrad ni pri\xc5\xa1lo._NEWLINE_Prvo recenzijo je v Slovencu 25. maja 1944 objavil Mitja \xc5\xa0arabon. Karel Mauser je pripravil zapis za Knji\xc5\xbeni razglednik Ljudske knjigarne, Janko Moder pa je zelo ostro ocenil Debeljakovo izdajo. O\xc4\x8dital mu je nekorektno ravnanje z Balanti\xc4\x8devo literarno zapu\xc5\xa1\xc4\x8dino in da je zbirko komponiral preve\xc4\x8d pod vtisom pesnikove smrti. Knjiga se mu je zdela tehni\xc4\x8dno neprimerna, da je "njegov posmrtno izdan opus borna pepelka, sivi meni\xc5\xa1i\xc4\x8d, \xc4\x8drn ajdov hleb". Na natis se je kriti\xc4\x8dno odzval tudi Mirko Mahni\xc4\x8d, vendar so \xc5\xbee postavljeni \xc4\x8dlanek umaknili iz tiska, prav tako tudi Debeljakov odgovor nanj.\n_START_SECTION_\nOdmev po letu 1945\n_START_PARAGRAPH_\nMed posege za utrditev povojne oblasti je spadalo tudi izlo\xc4\x8danje knjig avtorjev, ki so se med vojno postavili proti NOB. Na seznamu knjig, izlo\xc4\x8denih iz javnih knji\xc5\xbenic, je bila tudi Balanti\xc4\x8deva pesni\xc5\xa1ka zbirka. Balanti\xc4\x8devo zapu\xc5\xa1\xc4\x8dino, ki jo je zbiral Tine Debeljak, so prenesli v NUK, vendar tam ni bila registrirana. Leta 1962 so jo deponirali v Arhiv Slovenije. Za Balanti\xc4\x8devo literarno usodo je bilo pomembno, da so njegova dela s seboj odnesli politi\xc4\x8dni begunci, med katerimi so bili tudi uveljavljeni knji\xc5\xbeevniki. Tine Debeljak je pripravil novo izdajo Balanti\xc4\x8devih pesmi, ki so iz\xc5\xa1le v Buenos Airesu leta 1956._NEWLINE_Na Slovenskem je Balanti\xc4\x8d postal simbol preganjane literature (gl. geslo zamol\xc4\x8dani avtorji), brali so ga le v zasebnih skupinah. Na Slovenskem so potekale diskusije o tem, ali naj se Balanti\xc4\x8du prizna njegovo mesto v slovenski literaturi ali ne. Mnogi so bili proti, saj je bil na strani "sovra\xc5\xbenikov". V zdomstvu se je v tem \xc4\x8dasu razvijala \xc5\xbeivahna publicistika, knji\xc5\xbeevniki so za\xc4\x8deli objavljati analiti\xc4\x8dne eseje o Balanti\xc4\x8du in njegovi poeziji, pojavile so se prve primerjave z evropskimi avtorji, izdajale so se nove Balanti\xc4\x8deve pesni\xc5\xa1ke zbirke. V osemdesetih letih se je za\xc4\x8del mo\xc4\x8dnej\xc5\xa1i odpor do prepovedi Balanti\xc4\x8deve poezije, ki je dosegel izdajo izbranih pesmi.'